પૃથ્વીરાજ કપૂરનું એક સપનું હતું કે પોતાની નાટક કંપની પાસે એનું પોતાનું એક થિયેટર હોય. ૧૯૬૨ની સાલમાં એમને સરકાર પાસેથી જુહુમાં એક નાનકડો પ્લોટ લીઝ પર મળી ગયો. એ જમાનામાં જુહુ સ્કીમ હજુ ડેવલપ થઈ રહી હતી. જમીન પાણીના, વેલ બિસ્લેરીના ભાવે મળી જતી. આજે સોનાના ભાવે પણ નથી મળતી. પૃથ્વીરાજ કપૂરનું એ સપનું એમની હયાતિમાં પૂરું થયું નહીં. પાછલાં વર્ષોમાં પાપાજીની તબિયત નરમગરમ રહેતી. ૧૯૭૨માં એમનું અવસાન થયું. એ વર્ષે લીઝ પણ એક્સપાયર થઈ. સરકારે એ જમીન જાહેર વેચાણ માટે મૂકી અને પહેલી ઑફર કપૂર ફૅમિલીને કરી. શશી કપૂરે એ જમીન ખરીદી લીધી. પિતાનું સપનું સાકાર કરવા ‘શ્રી પૃથ્વીરાજ કપૂર મેમોરિયલ ટ્રસ્ટ ઍન્ડ રિસર્ચ ફાઉન્ડેશન’ બનાવવામાં આવ્યું. વેદ સેગાન નામના આર્કિટેક્ટે નાટ્યગૃહની ડિઝાઈન તૈયાર કરી. જેનિફર કપૂરે છ વર્ષ સુધી દિવસ-રાત મહેનત કરીને ‘પૃથ્વી થિયેટર’ બનાવ્યું. ૧૯૭૮માં ‘ઉધ્વસ્ત ધર્મશાલા’થી ઓપનિંગ થયા બાદ દર વર્ષે લગભગ ૫૦૦થી વધુ નાટ્યપ્રયોગો ‘પૃથ્વી’માં થાય છે.